Ayutthaya linn asutati jõesaarele tänasest Bangkokist 80 km põhja pool Lopburist rõugeepideemia eest põgenenud prints U Thongi poolt 1350. aastal. U Thong ehk Ramathibodhi I (1350-1369) ja tema järglased Borommaracha I (1370-1388), Ramesuan (1388-1395), Borommaracha II (1424-1448) ning Trailoka (1448-1488) lõid oma riigi toetudes khmeeride impeeriumi eeskujule. 14. sajandil vallutati Suphanburi ja Lopburi riigid, 15. sajandi keskel liideti Sukhothai alad ja tehti vallutusi Malay poolsaare põhjaosas.